|  |  |  |
| --- | --- | --- |
| Energetikos ministerijai  Finansų ministerijai  Krašto apsaugos ministerijai  Kultūros ministerijai  Susisiekimo ministerijai  Užsienio reikalų ministerijai  Ūkio ministerijai  Vidaus reikalų ministerijai  Generalinei prokuratūrai  Specialiųjų tyrimų tarnybai  Valstybės saugumo departamentui  Policijos departamentui  prie Vidaus reikalų ministerijos  Lietuvos bankui |  | Nr. |
|  |  |

**DĖL VYRIAUSYBĖS NUTARIMO PROJEKTO DERINIMO**

Ministro Pirmininko pavedimu teikiame derinti Lietuvos Respublikos Vyriausybės nutarimo „Dėl Nacionaliniam saugumui užtikrinti svarbių objektų apsaugos koordinavimo komisijos sudarymo“ projektą (toliau – Projektas).

Projektas parengtas įgyvendinant 2018 m. kovo 1 d. įsigaliosiančio Lietuvos Respublikos nacionaliniam saugumui užtikrinti svarbių objektų apsaugos įstatymo 19 straipsnio 1 dalies nuostatą, kad Vyriausybė turi sudaryti Nacionaliniam saugumui užtikrinti svarbių objektų apsaugos koordinavimo komisiją (toliau – Komisija), kuri pagal Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymo Nr. IX-1132 pakeitimo įstatymo 2 straipsnio 2 dalį pradeda veikti 2018 m. kovo 1 d. ir perima iki šio įstatymo įsigaliojimo pradėtas potencialių dalyvių atitikties nacionalinio saugumo interesams įvertinimo procedūras.

Atkreiptinas dėmesys, kad Potencialių dalyvių atitikties nacionalinio saugumo interesams įvertinimo komisija, sudaryta Lietuvos Respublikos Vyriausybės 2009 m. lapkričio 25 d. nutarimu Nr. 1540 „Dėl Potencialių dalyvių atitikties nacionalinio saugumo interesams įvertinimo komisijos sudarymo ir šios komisijos darbo tvarkos aprašo patvirtinimo“, baigia darbą 2018 m. vasario 28 d. Taigi tam, kad pradėtos potencialių dalyvių atitikties nacionalinio saugumo interesams įvertinimo procedūros vyktų nepertraukiamai, reikia sudaryti Komisiją. Pažymėtina, kad kartu yra rengiamas Komisijos darbo tvarkos aprašas ir artimiausiu metu jis bus išsiųstas suinteresuotoms institucijoms derinti, tačiau tikėtina, kad dėl didelės apimties jo derinimo procesas užtruks. Todėl šiame etape siunčiame derinti Projektą ir prašome institucijų iki 2018 m. vasario 20 d. pateikti išvadas bei nurodyti į Komisiją deleguojamus savo narius (pagrindinį ir pakaitinį). Prašome siūlyti atstovus, einančius ne žemesnes nei kanclerio ar padalinio vadovo pareigas. Priėmus teikiamą Projektą, Komisijos sudėtis bus patvirtinta Ministro Pirmininko potvarkiu.

Projektas paskelbtas Lietuvos Respublikos Seimo teisės aktų projektų informacinės sistemos Projektų registravimo posistemėje.

Projektas neprieštarauja Septynioliktosios Lietuvos Respublikos Vyriausybės programos, kuriai pritarta Lietuvos Respublikos Seimo 2016 m. gruodžio 13 d. nutarimu Nr. XIII-82, nuostatoms.

Projektas nėra notifikuotinas Europos Komisijai pagal Lietuvos Respublikos Vyriausybės 1999 m. gegužės 20 d. nutarimo Nr. 617 reikalavimus.

Projektas neperkelia ir neįgyvendina Europos Sąjungos teisės aktų nuostatų.

Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276, 4 punktu, projekto numatomo teisinio reguliavimo poveikio vertinimas neatliekamas.

Projekte naujų terminų, vertintinų Lietuvos Respublikos terminų banko įstatymo nustatyta tvarka, nenumatyta.

Projektą parengė Vyriausybės kanceliarijos Teisės grupės patarėja Audinga Galubickienė (tel. 8 706 63 915) ir Vyriausybės kanceliarijos Politikos įgyvendinimo grupės patarėja Sigita Vasiliauskienė (tel. 8 706 63 801).

PRIDEDAMA. Lietuvos Respublikos Vyriausybės nutarimo „Dėl Nacionaliniam saugumui užtikrinti svarbių objektų apsaugos koordinavimo komisijos sudarymo“ projektas, 2 lapai.

Vyriausybės kancleris Algirdas Stončaitis

|  |
| --- |
| Sigita Vasiliauskienė, tel. 8 706 63 801, el. p. sigita.vasiliauskiene@lrv.lt |